Hans Kristian Skibby (DF), 2011-05-05:
Det lovforslag, som vi har til behandling her, er jo et lovforslag, som er blevet fremsat efter en aftale, som blev indgået af regeringen, Dansk Folkeparti, Liberal Alliance og Kristendemokraterne tilbage i af april måned i år.
Det er jo hele konkurrencepakken.
Formålet er klart at sikre, at kommuner og regioner systematisk bruger konkurrenceudsættelse med henblik på at opnå den bedste og den billigste opgaveløsning.
Konkret i det her lovinitiativ er det således, at indenrigsministeren gives hjemmel til for kommuner og regioner at fastsætte regler om konkurrenceudsættelse.
Målsætningen er naturligvis at sikre, at der skal være en aftalebaseret ordning, og det betyder, at både Danske Regioner og Kommunernes Landsforening naturligvis skal indgå i en politisk drøftelse med regeringen under de kommende økonomiforhandlinger, og at der således vil blive tale om netop det, som også flere har været inde på tidligere, at det bliver en frivillig aftale, som klart definerer mål og rammer for, hvor stor en konkurrenceudsættelse vi gerne ser i den offentlige sektor i Danmark frem til 2015.
Det, der er interessant, er jo selvfølgelig, at man kan sige, at det er en aftalebaseret ordning, og det betyder også, at den forhåbentlig skal være frivillig, men der noterede jeg mig i hvert fald tidligere, at der i et indlæg bl.a. fra hr. Rasmus Prehn og fra Socialdemokraterne blev sagt, at det var ministeren, der havde hånds- og halsret over beslutningen.
Der vil jeg gerne sige, at hvis man netop læser den skriftlige aftale om konkurrencepakken, kan man se, at der på side 6 faktisk står, at det er en hjemmel, som kun vil blive anvendt efter aftale med forligspartierne.
Det håber jeg også ministeren vil sørge for kommer til at stå i selve lovdokumentet, for det er sådan set det, der er indgået aftale om; det er ikke, at ministeren sådan bare har carte blanche til at finde ud af, hvorhenne der skal gøres det ene, og hvorhenne der skal gøres det andet.
Det står klart på side 6, at hjemmelen vil blive anvendt efter aftale med forligspartierne, og det er jo bl.a. Dansk Folkeparti, Liberal Alliance og kristendemokraten.
Det betyder, at vi selvfølgelig også fortsat på den måde har en snert af ganske almindelig politisk diskussion.
Nu var hr. Rasmus Prehn også inde på, at mine spørgsmål tidligere i dag mere var med grund i udbudsdirektiverne fra EU, men jeg synes faktisk, at det er en ganske væsentlig side af samme sag, for hvis man kigger på de beskrivelser, som der er kommet fra KL og de medarbejdere, som de har, som sidder og skriver KL-bladet Momentum, kan man se, at der jo klokkeklart her i udgaven fra den 12. april står: Udlandet takker nej til danske udbud.
Alligevel har vi et EU-udbudsdirektiv, som gør, at når alle de her ting kommer over 1,4 mio. kr. sådan cirka, skal der skrives op, og ringbind et og ringbind to og ringbind tre, som hr. Rasmus Prehn sagde, skal beskrive de her ting med ekstra præcise definitioner, netop ud fra at der er tale om udbud, som skal overholde kriterierne i EU's udbudsdirektiv.
Derfor synes Dansk Folkeparti, at det skal være helt klokkeklart, at vi nu får fulgt op på det, ved at de danske partier, som er repræsenteret i Europa-Parlamentet osv., bakker hinanden op i, at vi selvfølgelig skal have gjort EU's udbudsdirektiv langt, langt mindre vidtrækkende og kravspecificeret over for danske virksomheder og institutioner.
For det er jo fuldstændig vanvittigt, at kommunerne i dag med lovgivningen tvinges til at bruge unødige ressourcer på at indsamle materiale og lave det her på EU-udbudsdirektivets præmisser.
Dertil kommer ofte femcifrede beløb til hver enkelt udbudsag, som så skal gå til eksterne konsulenter, specialister og jurister.
Det er jo alt sammen noget, der gør, at skatteyderne i alle landets kommuner gang på gang må se deres kommunale skattekroner gå til alt mulig andet end socialområdet og velfærd og service.
De går i stedet til at lønne folk, som kommer udefra for at kloge sig på, hvordan et EU-udbudsdirektiv skal udformes og beskrives, og så ender det med, at man overhovedet ikke skal bruge det til noget som helst.
Der vil jeg i hvert fald også sådan set gerne have, at indenrigsministeren prøver at tage det in mente, at det her måske var en oplagt sag for ministeren at tage med på sit næste møde med de andre EU-landes indenrigsministre for at illustrere, at det jo ikke bare er noget, der er en stor administrativ byrde i Danmark, men at det er noget, som er til stor gene for alle EU-lande, som er underlagt EU's udbudsdirektiv.
Når så det kunne blive fjernet, kunne det give luft eller penge til borgernær velfærd frem for papirnusseri.
Så Dansk Folkeparti støtter det her forslag.
Vi synes, det er en sund, vekslende aftale, som både beskriver, at vi går ind for, at det skal være en aftalebaseret dialog med Kommunernes Landsforening og Danske Regioner, og at vi synes, der skal være mulighed for efter aftale med forligspartierne at indgå i en aftale, hvor man så også kan pålægge regioner og kommuner opgaver, såfremt der ikke findes en frivillig aftale.
Det synes vi sådan set er ganske sund fornuft.
Så med de ord kan Dansk Folkepartis støtte det fremsatte lovforslag.